Det Økonomiske og Sociale Udvalgs udtalelse om "Kommissionens meddelelse til medlemsstaterne om retningslinjer for et fællesskabsinitiativ vedrørende transeuropæisk samarbejde, der skal fremme en harmonisk og afbalanceret udvikling inden for det europæiske territorium (Interreg)"

(2000/C 51/20)

Kommissionen for De Europæiske Fællesskaber besluttede den 19. oktober 1999 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Paulo Barros Vale som hovedordfører.

Det Økonomiske og Sociale Udvalg vedtog på sin 368. plenarforsamling af 8.-9. december 1999, mødet den 9. december 1999, med 78 stemmer for, 1 imod og 5 hverken for eller imod, følgende udtalelse.

1. Indledning

1.1. Dette foreløbige forslag til udtalelse er udarbejdet inden for rammerne af de begrænsninger, der følger af, at ØSU høres med meget kort frist på det første stadium af det institutionelle forløb. Den korte frist forpligter ØSU til at være systematisk og fokusere på hovedemnerne, hvis udtalelsen skal kunne fremsendes rettidigt til Kommissionen. ØSU vil evt. afgive en mere detaljeret udtalelse om Interreg III-programmet på et senere stadium i den sædvanlige form. Det vil i den senere udtalelse være muligt at vurdere erfaringerne samt den lære, der kan drages fra de operationelle foranstaltninger, der gik forud for programmet, samt vurdere fremtidsudsigterne.

1.2. ØSU glæder sig over kommissionsmedlem Michel Barniers initiativ om at høre ØSU i denne fase, hvilket vi håber vil blive gjort til praksis fremover i lignende situationer.

2. Generel vurdering

2.1. ØSU glæder sig over forslaget, som følger efter ØSU's tidligere anbefalinger om at reducere antallet af EF-initiativer og udvide deres anvendelsesområde og kapacitet. ØSU beklager imidlertid, at Kommissionens forslag ikke er ledsaget af oplysninger om resultaterne af de foranstaltninger, der blev gennemført i den foregående periode.

2.2. ØSU glæder sig over, at arbejdsmarkedet og erhvervslivet vil blive inddraget nærmere i programmernes forskellige stadier.

2.3. Det er meget relevant og positivt, at de regionale myndigheder, der intervenerer i de enkelte programmer, skal forpligtes til allerede fra udformningsfasen at inddrage de lokale organisationer. Dette, at programmerne ikke udelukkende afhænger af de centrale myndigheder, men også af de lokale aktører, gør det lettere at afpasse dem efter den konkrete virkelighed i hver enkelt regionsgruppe, og gør også aktionerne mere decentraliserede og operationelle.

2.4. ØSU tilslutter sig metoden for udvælgelse af projekterne, som skal ske via indkaldelse af konkurrerende tilbud både fra den offentlige og den private sektor, idet ØSU mener, at dette vil styrke hele processens gennemsigtighed.

2.5. ØSU glæder sig over, at Kommissionen har besluttet at overføre EFRU-tilskuddet på én samlet bankkonto, som indehaves af forvaltnings- eller betalingsmyndigheden, som herefter foretager overførsler til de myndigheder eller organer, som er bemyndiget til at gennemføre de forskellige underprogrammer og foranstaltninger. Disse myndigheder udbetaler så beløbene til de endelige modtagere.

2.6. ØSU hilser ligeledes muligheden for lån fra EIB velkommen.

2.7. ØSU glæder sig over, at landene obligatorisk skal allokere mellem 50 og 80 % af det vejledende beløb til linje A. Hvad angår linje C, mener ØSU, at de 6 % (292 mio. euro) bør fordeles således: 3 % til projekter udvalgt af Kommissionen i overensstemmelse med specifikationerne fastsat for denne linje og 3 % til projekter knyttet til aktioner godkendt under linje A og B, hvilket vil styrke dem.

2.8. ØSU konstaterer endnu en gang med tilfredshed, at Kommissionen lægger vægt på ikke blot at fremme udviklingen i grænseregioner i EU, men også uden for EU med henblik på udvidelsen.

2.9. ØSU glæder sig over bestræbelserne på koordinering mellem de forskellige fællesskabsinitiativer, hvilket fremgår af, at programmet også indeholder foranstaltninger på visse områder inden for udvikling af landdistrikter og fiskeristrukturerne.

2.10. ØSU glæder sig over, at der nu er en budgetmæssig adskillelse mellem aktioner, der skal iværksættes i EU og uden for EU, idet de første finansieres af Regionalfonden og de sidstnævnte af andre finansielle instrumenter.

2.11. ØSU ser med tilfredshed på den nye fleksibilitet for så vidt angår fordelingen af midler i medlemsstaterne efter henholdsvis linje (også selv om de af Kommissionen definerede margener overholdes), grænse og region.

2.12. ØSU glæder sig over, at der forudses et overvågningsudvalg med repræsentanter for de regionale og lokale myndigheder, og når det er relevant, den nationale myndighed, der er ansvarlig for programmet. Det omfatter også arbejdsmarkedets parter og NGO'er, hvilket sikrer en bredere synsvinkel og dermed en mere passende aktion.

2.13. ØSU bemærker programmets begrænsede budgetramme, når man tager programmets målsætninger og omfang i betragtning samt den kendsgerning, at andre fællesskabsinitiativer bortfalder.

3. Specifikke bemærkninger

3.1. For at der kan træffes foranstaltninger til korrigering af visse afvigelser eller mindre positive aspekter, finder ØSU det af største betydning, at der udarbejdes en gennemførelsesrapport om initiativet, samt en sammenlignende oversigt over de forskellige Interreg-programmer, hvilket ikke eksisterer i dag.

3.2. ØSU mener, at Kommissionen inden for rammerne af Interreg-programmet bør have en større repræsentation i fællesskabsinitiativernes opfølgnings- og gennemførelsesorganer, hvorved dens rolle som udfarende kraft kan øges betydeligt.

3.3. Da Interreg-initiativet skal samarbejde med andre fællesskabsinitiativer som f.eks. Phare, Tacis, Meda og Ispa, og da de konkrete procedurer for hver enkelt fond i høj grad varierer, bør Kommissionen samordne procedurerne, således at man undgår blokerede situationer.

3.4. Kommissionen bør inden for rammerne af dette initiativ blandt de støtteberettigede adriatiske regioner indbefatte Kosovo og Montenegro, idet disse er grænseoverskridende regioner, hvor der for tiden er alvorlige strukturelle problemer.

3.5. Med henblik på, på den ene side at fremme god praksis i iværksættelsen af fællesskabsinitiativerne, på den anden side gøre projekterne mere stringente og troværdige (hvilket erfaringerne fra andre tilfælde har vist, navnlig inden for Leader-programmet), bør Kommissionen kræve, at hvert projekt obligatorisk følges af en revisor eller tilsvarende administrator.

3.5.1. Med henblik på denne stringens og troværdighed finder ØSU, at Kommissionen for at sikre anvendelsen af retningslinjerne i den almindelige forordning bør sørge for, at medlemsstaterne og de regionale og lokale myndigheder konkret inddrager de erhvervsmæssige og faglige partnere og kontrollerer disses reelle inddragelse, hinsides principerklæringerne, i programmernes samlede udformnings- og iværksættelsesfase.

3.6. ØSU foreslår ligeledes, at der i forbindelse med udvælgelsen af produkter lægges stor vægt på disses strukturelle virkninger, således at de ikke løber ud i sandet, når støtten fra Interreg holder op, hvilket ofte er set. Der bør skabes selvbærende infrastrukturer, der fungerer på lang sigt.

3.7. ØSU mener ligeledes, at der skal være et markant iværksætteraspekt i projekterne, som skal indebære objektivt og konkret samarbejde, og hvor projekterne navnlig skal være bæredygtige med større og større succes med tiden.

3.8. ØSU foreslår at give særlig opmærksomhed til de fjerntliggende regioner, nu hvor Regis-initiativet ophører, idet det bliver inkluderet i Interreg-initiativet.

3.9. ØSU mener, at Kommissionen bør sikre, at programmerne foreslået af medlemsstaterne på lige fod med andre regioner skal indbefatte maritime ø- og bjergregioner, som ellers kunne sakke bagud i forhold til andre grænseområder i samme land.

3.10. Formålet med oprettelsen af de tre linjer inden for Interreg-initiativet er netop bedre at afgrænse anvendelsesområdet for projekter, der præsenteres inden for hver linje, men dette kan give anledning til, at fornuftige projekter afvises, fordi de er tværgående og ikke helt passer ind under nogle af linjerne. ØSU mener, at der i forbindelse med godkendelsen af projekterne bør anvendes et vist mål af fleksibilitet, så sådanne tilfælde kan medtages, når projekterne er relevante og fornuftige inden for samarbejdsområdet.

3.11. For at sikre en samlet udnyttelse af resultaterne af de to første Interreg-programmer og for at kunne afslutte de iværksatte samarbejdsprojekter mellem henholdsvis virksomheder og forvaltninger finder ØSU det nødvendigt fortsat at støtte initiativer af den art, som allerede blev lanceret under Interreg II.

3.12. Angående prioriterede støtteområder og foranstaltninger foreslået af Kommissionen foreslår ØSU følgende ændringer:

- Linje A - punkt 2

- Iværksætterkultur og SMV'er: Oprettelse af grænseoverskridende netværk og infrastrukturer for økonomiske forbindelser mellem SMV'er (...), oplysningsniveauet, uddannelsesniveauet (...).

- De grænseoverskridende organisationers driftsudgifter bør kunne samfinansieres i en længere periode end Kommissionen foreslår.

- Turisme: (...) kulturturisme, sportsturisme, miljøturisme (...).

- Linje A - punkt 6

- Forbedring af andre infrastrukturer: Forbedring af informations-, uddannelses- og kommunikationsnet, -tjenester og -centre.

- Linje A - punkt 8

- Samarbejde mellem borgere og institutioner: (...) for at fremme beskæftigelsen. Denne indsats bør især rettes imod de unge, idet denne strategiske udfordring vil være en betingelse for, at situationen på socialt, kulturelt og økonomisk plan i de berørte regioner vil blive forbedret i fremtiden.

3.13. Det er endelig vigtigt, at der på alle beslutningsniveauer indføres ordninger til evaluering, godkendelse, betaling og kontrol med ansøgningerne med det formål at gøre procedurerne hurtigere og mindre risikofyldte, at styrke operatørernes motivation, samt at den konkrete gennemførelse af programmet kan ske hurtigt, hvilket generelt ikke har været tilfældet i Interreg.

Bruxelles, den 9. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg